Afrikoontoekenning vir Rudi Claase wat die hartsnare roer met sy hartslirieke - Afrikaans.com
Afrikoon, Rudi Claase, roer die hartsnare met sy hartslirieke
Rudi Claase is deur die ATKV vereer met 'n Afrikoontoekenning vir sy onskatbare bydrae tot ons mooi taal as liedjieskrywer. Die ATKV-Afrikoontoekenning is vir Rudi baie spesiaal en het 'n ereplek in sy ateljee waar hy daagliks skryf en waar die treffers gebore word. Hy sien uit na die toekoms en beloof dat hy nog baie liedjies in die Afrikaanse skatkis gaan los waarna gehore nog vir jare sal kan luister.
Rudi Claase is aangewys as die ATKV se Afrikoon van die jaar
Afrikaanse musiekliefhebbers is dit eens: Daar is min liedjieskrywers wat kan spog met meer as 700 oorspronklike liedjies en boonop die meeste daarvan treffers wat al menige hartsnare geroer het.
"Liedjies verskyn in my kop. Dit is vreemd, ek hoor gewoonlik die koor met musiek en lirieke in my kop. Somtyds kom dit baie vinnig, ander kere vat dit 'n bietjie langer. Dit is ook vir my makliker as ek vir 'n spesifieke stem skryf, want dán het ek 'n idee wat hulle kan sing."
Sy onskatbare bydrae …
Lirieke en melodieë kom vir die liedjieskrywer, sanger en musikant, Rudi Claase maklik en is reeds van kindsbeen af vir hom tweede natuur. Hy het die vermoë om stories te skryf en emosie in lirieke vas te vang wat jou gou nostalgies laat. Boonop is hy lief vir Afrikaans. Só lief dat hy in die jong ouderdom van 36 jaar deur die ATKV vereer is met 'n Afrikoontoekenning vir sy onskatbare bydrae tot ons mooi taal as liedjieskrywer. Die ATKV-Afrikoontoekenning vereer mense of ikone wat die Afrikaanse taal bevorder in verskillende kunste, soos skrywers, digters en in Rudi se geval, in die musiekbedryf.
Alhoewel woorde vir Rudi maklik kom het hy die woorde moeilik gevind toe hy hoor dat hy met dié gesogte toekenning vereer gaan word. "Dit is so 'n groot eer. Hierdie is nie net die publiek of 'n paar mense wat jou vereer nie, die komitee moet instem dat die persoon goed genoeg is vir dié toekenning. Om in jou bedryf erken te word is 'n reusevoorreg. Die meeste mense hoor 'n liedjie en ken die sanger, maar min mense weet wie die kunstenaar is wat die lirieke skryf," vertel Rudi opgewonde.
Uit die pen van Rudi Claase – Juanita du Plessis met Tussen Woorde
Dit kom van ver
Op 4-jarige ouderdom het Rudi vir die eerste keer agter die klavier ingeskuif en het sy ouers geweet hierdie seun gaan nog diep spore in die musiekbedryf trap. Hy het homself geleer klavier speel en hy was twaalf toe hy die destydse "Reik na die Sterre"-sangkompetisie twee keer gewen het. Daar en dan het hy besluit dat hy wil sing en dít is waar sy roemryke loopbaan vlam gevat het.
Rudi vertel verder dat hy deur sy vorige platebaas gevra is om vir Ronél Erasmus 'n liedjie te skryf. Min wetend dat hy met woorde 'n storie kon vertel, het hy pen op papier gesit en van daar een ná die ander treffer geskryf. Die meeste van sy skeppings het volksbesit geword, soos Juanita du Plessis se "Tussen Woorde", Die Lieflinge se "As ek Sing", Arno Jordaan se "Engele" en Andriëtte se grootste treffer, "Sewe Oseane". Vir Rudi is dit amper onmoontlik om een liedjie uit te sonder as sy gunsteling, maar "Sewe Oseane" het tóg 'n spesiale plek in sy hart. "Ek het soveel herinneringe van drome by die see oor hierdie lied. Dit is vir my baie spesiaal," vertel die meester van lirieke. Dié lied is ook in Nederland opgeneem deur Belinda Kinnaer toe sy haar sololoopbaan begin het en was dadelik 'n nommer-een-treffer in dié Europese land. Rudi vertel verder: "Dit was vir my 'n groot eer toe sy my by haar 25ste vertoning gevra het om die duet saam met haar te sing."
Sy skryftalent is 'n gawe van bo
Rudi glo dat die liedjieskryfproses vir hom maklik én gemaklik is, omdat sy skryftalent van die Here af kom. Vra jy hom wat maak 'n goeie liedjie is sy antwoord eenvoudig: "Die titel en die koor moet jou vasvang. Goeie liedere het goeie titels. As mense van die melodie hou, sal hulle weer luister, en dan hoor hulle die krag van die lirieke."
Meer as net 'n liedjieskrywer
Hy geniet dit om in sy vrye tyd te lees, te ysskaats en daar word gesê dat hierdie musikant en liedjieskrywer 'n skaapboud kan maak wat jou mond sal laat water. Hy is ook baie lief vir die werk van Ingrid Jonker en die internasionaal bekende digter, Sylvia Plath.